**Eva Bjerga Haugen** (født 2. april 1982 i Stavanger) er en Spellemannsnominert vokalist, musiker, låtskriver og pedagog.

Utdannelse
----------

Hun er utdannet ved Universitetet i Stavanger, fakultet for utøvende kunstfag. Hun avsluttet sin mastergrad i utøvende musikk (improvisasjon) i 2012. 

Som femtenåring debuterte hun som klassisk pianist med Norsk Kringkastingsorkester, i en TV-overført konsert i programserien Hovedscenen på NRK2. Etter videregående studerte hun fransk og jazz i henholdsvis Frankrike, Bergen og Stavanger.

Karriere
--------

Haugen ble kåret til Årets Stavanger-kunstner i 2010 og var også finalist i konkurransen Jazzintro samme år. I 2011 frontet hun MaiJazz-plakaten og ble omtalt i magasinet Jazznytt som et navn for fremtiden i norsk jazz. Hun mottok arbeidsstipend fra Norsk Jazzforum i 2014 og deltok også under showcaseprogrammet Jazz Norway in Nutshell under NattJazz i Bergen samme år. I 2021 mottok hun igjen arbeidsstipend fra Norsk Jazzforum. Konsertene hennes har blitt kringkastet nasjonalt og internasjonalt i både TV og radio. 

Hun har siden 2017 reist Norge rundt med en konsertforestilling om Marlene Dietrich og Édith Piaf sammen med sangeren Britt-Synnøve Johansen. Andre prosjekter/samarbeid er blant annet bossanova-trioen Amigo Tom med bossanova-gitarist Tom S. Lund og saksofonist Tor Yttredal, jazzkvartetten Cirrus og det Spellemannsnominerte vokalensemblet Song Circus. Haugen jobber også i duoformat med pianist, komponist og forfatter Ketil Bjørnstad, i kvintetten Fint Fransk Orkester og i orkesteret The Norwegians, som utelukkende spiller musikk fra TV-serien Twin Peaks. Hun er i tillegg aktuell med forestillinger for barn og ungdom. Haugen har jobbet i diverse konstellasjoner med musikere som Tore Johansen, Vigleik Storaas, Johannes Eick, Jarle Vespestad, Stein Inge Brækhus, Espen Eriksen, Andreas Bye, og har jobbet med ensembler som Oslo Sinfonietta, Norsk Kringkastingsorkester, Stavanger Symfoniorkester, Bergen Big Band og med komponister som Laura Bowler, Trevor Wishart, Nils Henrik Asheim, Ruben Sverre Gjertsen, Ole-Henrik Moe og Ketil Bjørnstad.

Haugen har gjort flere turnéer i regi av blant annet Rikskonsertene, Vestnorsk Jazzsenter og Den kulturelle skolesekken, og har blant annet vært nominert til Gullsekken for en av sine produksjoner for Den Kulturelle Skolesekken.

Haugen arbeider også som pedagog og har blant annet undervist ved UiS, fakultet for utøvende musikk, ved diverse musikklinjer på videregående skoler og som instruktør under Vestnorsk Jazzsenters årlige sommerkurs. Hun har også lang fartstid som styremedlem i Stavanger Jazzforum, Vestnorsk Jazzsenter og Norsk Jazzforum.

Ketil Bjørnstad skriver om Haugen i siste bind av sin store romansyklus "*Verden som var min, Bind 6: Siste tiåret"* (roman, Aschehoug, 2020): *Hun står rett ved siden av meg på prøven. Hun har nettopp født en sønn. Hun roper ikke på oppmerksomhet. Det er først når hun begynner å synge, at hun fyller hele rommet. Jeg skjønner at jeg har funnet den stemmen jeg har lett etter. (...) Bare hun snakker, stanser jeg opp, som om jeg lytter til musikk.*

Diskografi
----------

### Med egne ensembler

* 2013 – *Méli Mélo*, med Cirrus
* 2015 – *Anatomy of Sound*, med Song Circus
* 2016 – *Ao Vivo*, med Amigo Tom
* 2018 – *Hun som kjenner tristheten ved ting*, med Ketil Bjørnstad
* 2019 – *Sang*, med Tore Johansen, Tor Yttredal, Vigleik Storaas, Johannes Eick
* 2020 – *Grand Cru*, med Fint Fransk Orkester
* 2021 – *Chorale*, med Cirrus
* 2022 – *Tournée Générale*, med Fint Fransk Orkester
* 2022 – *Stille grender*, med Simen Kiil Halvorsen, Morten Askildsen, Thomas Bang

### På andre artisters album

* 2011 – Stavanger Brass Band: *I den stille julenatt*
* 2015 – Tore Meberg: *Peace* *on Mars*
* 2015 – Reidar Larsen: *Blåtoner fra bakrommet*
* 2018 – Vidar Schanche: *Awakening*
* 2019 – Ketil Bjørnstad: *The World I Used To Know*
* 2020 – EGG3: *Doppelganger*

Referanser
----------

1. ↑   Virtual International Authority File, VIAF-ID 18145970368832252901[Hentet fra Wikidata]
2. ↑  «Spellemann - Arkiv over alle nominerte og vinnere fram til i dag!». *Spellemann*. Besøkt 5. mai 2020.
3. ↑  Oppdatert: 02.01.2020. «Årets stavangerkunstner | Stavanger kommune». *www.stavanger.kommune.no* **(norsk)**. Besøkt 5. mai 2020.
4. ↑  «Nutshell 2014». *Vestnorsk jazzsenter*. Besøkt 6. mai 2020.
5. ↑  «Helstøpt forestilling om en fordrukken spurv og en elegant diva». *www.aftenbladet.no*. Besøkt 6. mai 2020.
6. ↑  Tor Hammerø. «Fra Jømna til Rio». Nettavisen - Blogg.no.
7. ↑  «Cirrus». *www.cirrusquartet.com*. Besøkt 5. mai 2020.
8. ↑  Jazz, All About. «Cirrus: Méli Mélo album review @ All About Jazz». *All About Jazz* **(engelsk)**. Besøkt 5. mai 2020.
9. ↑  «Song Circus». *songcircus.no*. Arkivert fra originalen 7. august 2020. Besøkt 5. mai 2020.
10. ↑  «Anmeldelse: Song Circus». Nutida Musik. 2016. Besøkt 5. mai 2020.
11. ↑  Tor Hammerø. «Plateanmeldelse: Bjørnstad i 50». Nettavisen.
12. ↑  «FINT FRANSK ORKESTER». *FINT FRANSK ORKESTER* **(norsk)**. Besøkt 5. mai 2020.
13. ↑  «Fryktelig fint fransk orkester». *www.aftenbladet.no*. Besøkt 5. mai 2020.
14. ↑  «Heftig fransk flørt med Cirrus langs Stamvegen». *Vestnorsk jazzsenter*. 14. april 2014. Besøkt 5. mai 2020.
15. ↑  «Brasilianske sangskatter på Stamvegen». *Vestnorsk jazzsenter*. 7. september 2015. Besøkt 5. mai 2020.
16. ↑  «Her er de nominerte til Gullsekken 2021».
17. ↑  «Med teksten i sentrum». *www.dagogtid.no*. 17. januar 2020. Besøkt 6. mai 2020.

Eksterne lenker
---------------

* Offisielt nettsted
* Spotify
* Om Eva Bjerga Haugen på plateselskapet Grappas nettsider

|  |  |
| --- | --- |
| Oppslagsverk/autoritetsdata | BIBSYS **·** VIAF
 |